Am Friitig morge hät üs  z'Auckland uf em Campingplatz gar ned so schlächts Wätter gweckt wie mir ufgrund vom Wätterbricht erwartet händ. Mir sind dorum gstartet richtig Norde vo Auckland, wo e früehnrigi Arbetskollegin und jetzigi Brieffründin (Briefe sind wie Mail, eifach schribt mers vo Hand uf Papier und tuets denn uf d'Poscht, wo denn s'Original uf Papier bis an Empfänger bracht wird) vo mim Grossmami go Bsueche. Well mir nume d'Adrässi ghaa händ und ganz spontan verbii sind, isch sie bim erschte Versuech ned ume gsii. Aber chli  spöter, nach e chli Shoppe (Reisefüehrer vo Südamerika), isch sie dehei gsii, und denn hämer sie überrascht und mit ihre zäme d'Nussgipfel g'ässe womer binere Schwiitzer Bäckerei underwägs kouft ghaa händ (gemäss "Uftrag" vo mim Grossmami *g* - i dere Becki hämer au zMittag g'ässe und näbscht eme Russezopf au e richtigi Zmorgezöpfe kouft… yes!). s'Isch super gmüetlich gsii mit ihre und mir sind länger bi ihre und ihrem Dalamtiner blibe als mir je erwartet hätte - womer heicho sind isch scho lang dunkel gsii